CELEX: 
Language: mt
Date: 2018-06-06 00:00:00
Title: DEĊIŻJONI DELEGATA TAL-KUMMISSJONI (UE) .../... li temenda l-Anness III tad-Deċiżjoni Nru 466/2014/UE tal-Parlament Ewropew u tal-Kunsill li tagħti garanzija tal-UE lill-Bank Ewropew tal-Investiment kontra telf minn operazzjonijiet ta’ finanzjament li jappoġġaw proġetti ta’ investiment barra mill-Unjoni Ewropea, fir-rigward tal-Iran

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Permezz tal-konklużjoni u l-implimentazzjoni tal-Pjan ta’ Azzjoni Komprensiv Konġunt (PAKK) dwar il-programm nukleari tal-Iran, ġiet imwittija t-triq għal tiġdid tar-relazzjonijiet bejn l-UE u l-Iran. Dan l-impenn bejn l-UE u l-Iran seħħ fuq il-bażi tal-implimentazzjoni sħiħa u kontinwa tal-PAKK (li ġie konkluż fl-14 ta’ Lulju 2015) mill-Iran u l-partijiet oħrajn (l-Unjoni Ewropea, Franza, il-Ġermanja, ir-Renju Unit, l-Istati Uniti, ir-Russja u ċ-Ċina). L-Aġenzija Internazzjonali tal-Enerġija Atomika (IAEA) tivverifika regolarment il-konformità tal-Iran mal-PAKK u ħarġet 10 rapporti (l-aħħar rapport fit-22 ta’ Frar 2018) fejn tikkonferma l-konformità tal-Iran mal-impenji tiegħu marbutin mal-enerġija nukleari.
            
            
               Fl-14 ta’ Novembru 2016, il-Kunsill Affarijiet Barranin kien diġà laqa’ “l-prospett li jiġi estiż il-mandat ta’ self ta’ pajjiżi terzi tal-Bank Ewropew tal-Investiment (BEI) għall-Iran.”
            
            
               Il-proposta tal-Kummissjoni tal-14 ta’ Settembru 2016 pproponiet emendi tad-Deċiżjoni eżistenti tal-Mandat ta’ Self Estern (ELM) tal-BEI f’għadd ta’ oqsma. Il-bidliet proposti inkludew iż-żieda tal-Iran mal-lista ta’ pajjiżi potenzjalment eliġibbli. Finalment, il-Parlament Ewropew u l-Kunsill adottaw id-Deċiżjoni ELM emendata f’Marzu 2018 (id-Deċiżjoni (UE) 2018/412), li daħlet fis-seħħ f’April 2018. L-inklużjoni tal-Iran fil-lista ta’ pajjiżi potenzjalment eliġibbli tagħti s-setgħa lill-Kummissjoni li tadotta att delegat biex l-Iran isir eliġibbli taħt l-ELM, billi jiżdied mal-lista ta’ pajjiżi eliġibbli.
            
            
               Minkejja d-deċiżjoni tal-Istati Uniti li jirtiraw mill-PAKK, l-UE għandha tkompli ssegwi l-interessi politiċi u ekonomiċi tagħha fl-Iran, li huma bbażati fuq l-implimentazzjoni sħiħa u effettiva tal-Ftehim dwar in-Nukleari. 
            
            
               Wara l-appoġġ unanimu tal-Kapijiet ta’ Stat jew ta’ Gvern tal-UE fil-laqgħa tal-mexxejja f’Sofija fil-lejla tas-16 ta’ Mejju 2018 għall-proposti tal-President Juncker u r-Rappreżentant Għoli / Viċi President Federica Mogherini, fit-18 ta’ Mejju 2018 il-Kummissjoni nediet il-proċess ta’ konsultazzjoni ta’ esperti nnominati minn kull Stat Membru, li jwitti t-triq għall-adozzjoni ta’ dan l-att delegat. Minkejja valutazzjoni ulterjuri tal-prerekwiżiti operazzjonali u tad-deċiżjonijiet tal-korpi governattivi tal-BEI u l-progress li għamel l-Iran biex jikkonforma mal-oqfsa applikabbli rigward il-ġlieda kontra l-ħasil tal-flus u l-finanzjament tat-terroriżmu, l-att delegat, ladarba fis-seħħ, se jagħmel il-garanzija tal-baġit tal-UE disponibbli għal finanzjament potenzjali ta’ attivitajiet fl-Iran taħt il-Mandat ta’ Self Estern, jekk u meta l-korpi governattivi tal-BEI jiddeċiedu li jaċċettaw tali attivitajiet ta’ finanzjament. Ir-regoli u l-proċeduri rilevanti kollha se japplikaw għall-approvazzjoni ta’ operazzjonijiet u proġetti finanzjarji individwali. Id-deċiżjoni attwali ma tikkostitwixxi ebda impenn tal-BEI li jappoġġa proġetti fl-Iran, li jibqa' fil-kompetenza tal-korpi governattivi tal-BEI.
            
            
               2.Valuzzjoni tas-sitwazzjoni ekonomika, soċjali u politika fl-Iran
            
            
               Kuntest politiku
            
            
               Ir-relazzjonijiet bejn l-UE u l-Iran huma bbażati fuq il-prinċipji li ġejjin:
            
            
               ·L-iżgurar u l-appoġġ tal-implimentazzjoni sħiħa tal-PAKK biex il-kooperazzjoni bilaterali tkompli titjieb u tissaħħaħ.
            
            
               ·L-iżvilupp ta’ relazzjonijiet ta’ kooperazzjoni f’oqsma ta’ interess reċiproku għall-benefiċċju tal-iżvilupp, ir-rispett għad-drittijiet tal-bniedem, il-prosperità u l-benesseri tal-popli tal-Iran u l-UE. Dawn jinkludu l-kooperazzjoni dwar l-enerġija, l-ambjent, il-migrazzjoni, id-drogi, l-għajnuna umanitarja, it-trasport, il-protezzjoni ċivili, ix-xjenza, l-edukazzjoni u l-kultura.
            
            
               ·Il-promozzjoni tal-paċi, is-sigurtà u l-istabbiltà reġjonali, kif ukoll is-soluzzjoni paċifika ta’ kunflitti reġjonali permezz ta’ djalogu u impenn.
            
            
               Ir-Rappreżentant Għoli tal-UE / Viċi President tal-Kummissjoni, Federica Mogherini, żaret l-Iran fis-16 ta’ April 2016, flimkien ma’ seba’ Kummissarji oħra, u permezz ta' dikjarazzjoni konġunta flimkien mal-Ministru tal-Affarijiet Barranin Iranjan Mohammad Javad Zarif, nediet kooperazzjoni gradwali bejn l-UE u l-Iran f’varjetà ta’ oqsma u setturi. Attwalment, il-kooperazzjoni tvarja minn taħditiet dwar l-ekonomija, il-kummerċ u l-investiment, għal kooperazzjoni fl-edukazzjoni u x-xjenza, u skambji tal-esperti dwar l-ambjent u t-tibdil fil-klima u diskussjonijiet dwar kwistjonijiet tad-drittijiet tal-bniedem u umanitarji. Għalissa, id-dikjarazzjoni konġunta tifforma l-bażi tal-aġenda ta’ kooperazzjoni bilaterali u ġiet approvata mill-Kunsill Affarijiet Barranin fl-14 ta’ Novembru 2016.
            
            
               Mill-ewwel elezzjoni tiegħu fl-2013, il-President Rouhani kien kapaċi jniedi riformi ekonomiċi u jintroduċi politiki fiskali ġodda. Dawn ir-riformi issa jinsabu taħt pressjoni, parzjalment minħabba d-deċiżjoni riċenti tal-Istati Uniti li tirtira mill-PAKK.  B’mod iktar ġenerali, il-Gvern Iranjan issodisfa bis-sħiħ l-impenji tiegħu relatati mal-kwistjonijiet nukleari skont il-PAKK, iżda esprima xewqa ċara għall-partijiet tal-PAKK li fadal biex imantnu l-ftehim b’mod li jikkorrispondi mal-aspettativi eknomiċi leġittimi tiegħu. L-UE se tipprovva ssib modi kif tipproteġi l-interessi ekonomiċi u ttejjeb il-benefiċċji ekonomiċi għall-poplu Iranjan.  
            
            
               Is-sitwazzjoni tad-drittijiet tal-bniedem u tad-demokrazija fl-Iran tibqa’ ta’ tħassib għall-UE, b’mod partikolari l-użu tal-piena tal-mewt, id-drittijiet tal-minoranzi reliġjużi u etniċi u tan-nisa u l-bniet. L-Iran iżomm detenuti Ewropej b’ċittadinanza doppja u jiċħad aċċess konsulari għax ma jirrikonoxxix iċ-ċittadinanza doppja.  L-UE u l-Iran ikollhom diskussjonijiet regolari dwar id-drittijiet tal-bniedem bħala parti minn Djalogu ta’ Livell Għoli li jinżamm darbtejn fis-sena. L-UE tappoġġa wkoll ir-riżoluzzjoni tal-Assemblea Ġenerali tan-Nazzjonijiet Uniti dwar is-sitwazzjoni tad-drittijiet tal-bniedem fl-Iran. L-Iran jipparteċipa wkoll fir-Rieżami Perjodiku Universali tas-sitwazzjoni tad-drittijiet tal-bniedem.
            
            
               Bħala konklużjoni, filwaqt li l-PAKK jinsab taħt pressjoni qawwija, l-UE hija ddeterminata li tkompli żżomm mal-ftehim sakemm l-Iran jagħmel dan. Il-gvern moderat tal-President Rouhani u l-politiki ekonomiċi tiegħu jistħoqqilhom appoġġ u jistgħu jwasslu għal sitwazzjoni iktar stabbli u prevedibbli fl-Iran, anki f’kuntest reġjonali. Il-kooperazzjoni fil-qasam ekonomiku bejn l-UE u l-Iran hija ta’ interess reċiproku. Qabel is-sanzjonijiet, l-UE kienet l-ewwel sieħeb kummerċjali tal-Iran.
            
            
               Valutazzjoni ekonomika u soċjali
            
            
               Sfond u prestazzjoni ekonomika qabel l-2016
            
         
         
            
               L-Iran huwa t-tieni l-ikbar ekonomija fil-Lvant Nofsani wara l-Arabja Sawdija, u t-tieni pajjiż bl-ikbar popolazzjoni fir-reġjun wara l-Eġittu, bi stima ta’ Prodott Domestiku Gross (PDG) ta’ madwar USD 406 biljun u popolazzjoni ta’ 80 miljun fl-2017. Huwa pajjiż bi dħul medju superjuri fil-klassifikazzjoni tal-Bank Dinji b’introjtu nazzjonali gross (ING) per capita ta’ USD 5 470 (il-metodu Atlas) fl-2016. L-Iran jinsab fit-tieni post tad-dinja għal riżervi tal-gass naturali u fir-raba’ għal riżervi ppruvati ta’ żejt mhux maħdum u huwa membru tal-Organizzazzjoni tal-Pajjiżi li Jesportaw iż-Żejt (Organization of the Petroleum Exporting Countries, OPEC). 
            
            
               Minn madwar is-sena 2000, l-Iran beda jiftaħ l-ekonomija tiegħu lejn il-bqija tad-dinja permezz ta’ liberalizzazzjoni tal-kummerċ, eliminazzjoni ta’ restrizzjonijiet tal-kambju u attrazzjoni ta’ investiment dirett barrani (IDB). L-Iran kiseb status ta’ osservatur fl-Organizzazzjoni Dinjija tal-Kummerċ (WTO) u għadu qed jimmira li jsir membru. Iż-żieda fil-qligħ mill-esportazzjoni tejbet il-pożizzjoni esterna tiegħu u wasslet għal akkumulazzjoni kbira ta’ riżervi internazzjonali u proporzjon baxx ta’ dejn estern mal-PDG. Ir-rata ta’ tkabbir tal-PDG żdiedet għal madwar 6 % fis-sena fl-ewwel deċennju tal-2000, u l-ING per capita laħaq USD 7 700 fl-2011. Skont il-Bank Dinji, il-livelli ta’ faqar naqsu minn 15 % għal 9 % bejn l-2009 u l-2013, parzjalment minħabba programm vast ta’ trasferiment ta’ flus, iżda ma hemm l-ebda soll tal-faqar uffiċjali jew data disponibbli. L-Iran jinsab fid-disgħa u sittin (69) post tal-Indiċi tal-Iżvilupp tal-Bniedem. 
            
            
               Il-politiki ta’ espansjoni, inklużi l-programmi għaljin tal-protezzjoni soċjali u tal-akkomodazzjoni bejn l-2006 u l-2014, ikkawżaw defiċit baġitarju kbir li ġie ffinanzjat permezz tal-bank ċentrali u s-self tal-Gvern lill-banek. Dawn il-politiki kienu wieħed mill-fatturi li wasslu għal distorsjonijiet fis-settur finanzjarju u wasslu għal proporzjon kbir ta’ self bankarju improduttiv, likwidità baxxa, rati tal-imgħax għoljin u ftit kreditu għal investiment privat. Permezz tal-issikkar tas-sanzjonijiet fl-2012, l-esportazzjonijiet taż-żejt naqsu bin-nofs, u t-tnaqqis fid-dħul pubbliku miż-żejt aggrava d-distorsjonijiet ekonomiċi eżistenti li diġà kienu serji. 
            
            
               Ir-rati ta’ inflazzjoni varjaw bejn l-10 % u l-25 % għall-biċċa l-kbira ta’ dawn l-aħħar 30 sena u laħqu l-quċċata ta’ madwar 40 % fl-2013, b’deprezzament qawwi tar-rial. Minħabba li l-PDG naqas b’6 % fl-2012 (-1,7 % fl-2013), il-PDG reali per capita niżel għal USD 5 400 f’termini tal-parità tal-kapaċità tal-akkwist sal-2014. Ir-ritorn lejn politiki ekonomiċi orjentati iktar lejn l-istabbiltà taħt il-presidenza l-ġdida fl-2014 ippermetta lill-bank ċentrali biex inaqqas ir-rata tal-inflazzjoni u jnaqqas id-deprezzament tal-munita, iżda r-rata tal-qgħad żdiedet minn 10,6 % fl-2014 għal 11,7 % fl-2015.
            
            
               In-negozjati għal Ftehim ta’ Kummerċ u Kooperazzjoni (Trade and Cooperation Agreement, TCA) bejn l-UE u l-Iran ilhom sospiżi minn Awwissu 2005, meta l-Iran beda jintensifika l-attivitajiet nukleari tiegħu. Il-Kummissjoni Ewropea imponiet restrizzjonijiet kummerċjali fl-2007. Dawn is-sanzjonijiet ġew estiżi fl-2010 u ġew ristretti iktar fl-2012 b’restrizzjonijiet fuq it-tranżazzjonijiet finanzjarji kollha u fuq in-negozjar ta’ prodotti petrolifiċi u l-investimenti relatati. Il-Bank Dinji temm is-self tiegħu lill-Iran fl-2005 u bħalissa ma għandu l-ebda Strateġija ta’ Assistenza għall-Pajjiż (Country Assistance Strategy, CAS) għall-Iran. Il-korporazzjoni Finanzjarja Internazzjonali (International Finance Corporation, IFC) għalqet l-investimenti preċedenti sal-2005, iżda l-Fond Monetarju Internazzjonali kien qed iwettaq rieżamijiet annwali tal-Artikolu IV.
            
            
               Prestazzjoni ekonomika mill-2016 'il quddiem
            
            
               Għall-Iran, il-benefiċċji ekonomiċi ewlenin fuq perjodu qasir tal-Pjan ta’ Azzjoni Komprensiv Konġunt (PAKK) u t-tneħħija tas-sanzjonijiet tal-UE mis-16 ta’ Jannar 2016 servew biex terġa’ tiġi stabbilita konnessjoni mas-sistema finanzjarja (b’mod partikolari ma’ SWIFT), aċċess għall-assi ffriżati u għat-teknoloġija, żieda fil-volumi tan-negozju (l-esportazzjonijiet taż-żejt u tnaqqis fl-ispejjeż tat-trasport) u investiment barrani. Is-sanzjonijiet li fadal tad-dollaru Amerikan u t-tħassib tal-banek internazzjonali dwar il-possibbiltà ta’ riperkussjonijiet negattivi fuq ir-relazzjonijiet ma’ banek fl-Istati Uniti xekklu l-konklużjoni ta’ għadd ta’ ftehimiet kummerċjali skont il-PAKK, anki taħt l-amministrazzjoni ta’ Obama. 
            
            
               It-tkabbir tal-PDG reali żdied wara t-tneħħija tas-sanzjonijiet, iżda biex ikun hemm żieda fit-tkabbir fuq perjodu ta’ żmien medju se jkunu meħtieġa riformi kbar. Iż-żieda eċċezzjonali fil-produzzjoni taż-żejt u fl-esportazzjonijiet mbuttat it-tkabbir tal-PDG reali għal 12,5 % fl-2016, iżda għall-2017/18 (is-sena Iranjana tibda fl-20 ta’ Marzu) it-tkabbir huma mistenni li jkun immodera sa 4,3 % billi żidiet ulterjuri fil-produzzjoni taż-żejt huma limitati. Fl-2017/18, l-irkupru estenda għas-settur li ma jinvolvix iż-żejt, bl-għajnuna ta’ politiki ta’ appoġġ fiskali u monetarji u rkupru fl-attività tal-kostruzzjoni u s-servizzi. It-tkabbir reali tal-PDG huwa mistenni jkompli jonqos sa 4 % fl-2018/19, hekk kif il-produzzjoni taż-żejt tistabilizza f’konformità mal-kappa tal-OPEC tal-Iran. 
            
            
               Id-defiċit fiskali baqa’ moderat f’livell ta’ 2,3 % tal-PDG bejn l-2016 u l-2017 u huwa mistenni li jonqos sa 1,4 % matul l-2018/19 (jekk wieħed jassumi li ma jkunx hemm bidla fil-prezz taż-żejt). Il-politika fiskali timmira li tikseb konsolidazzjoni gradwali u tnaqqas id-dipendenza fuq iż-żejt tad-dħul pubbliku min-nefqa attwali ta’ 33 % sa 20 % sal-2022, prinċipalment permezz ta’ żieda fil-ġbir tal-VAT. L-isfidi fiskali jinkludu l-implimentazzjoni ineffettiva tal-baġit u l-kontroll tan-nefqa, kif ukoll ir-regoli baġitarji insuffiċjenti u proċeduri li ma jippermettux ibbaġitjar trasparenti u komprensiv u li jimplikaw li r-riskji fiskali x’aktarx ma jiġux rapportati. 
            
            
               In-nefqa fiskali hija mistennija tiżdied fuq żmien medju biex tissodisfa ż-żieda fil-pagamenti tal-imgħax minn livelli ogħla ta’ dejn pubbliku u r-rikapitalizzazzjoni tal-banek pubbliċi, kif ukoll l-obbligi tas-sigurtà soċjali. Ir-riskju ta’ akkumulazzjoni ulterjuri tal-arretrati għadu għoli. 
            
            
               Ir-rata tal-qgħad x’aktarx li tibqa’ qrib it-12 % fuq terminu ta’ żmien medju. Il-qgħad huwa ferm ogħla fost iż-żgħażagħ u n-nisa, u l-pass tal-ħolqien tal-impjiegi għadu lura ħdejn in-numru dejjem jikber ta’ parteċipanti ġodda li qed jidħlu fis-suq tax-xogħol. 
            
            
               L-inflazzjoni laħqet medja ta’ 9,9 % matul l-2017/18 bl-għajnuna tal-moderazzjoni fil-prezzijiet tal-ikel u ta’ prezzijiet amministrati stabbli. L-inflazzjoni hija mistennija taċċellera għal 12 % l-2018/19 wara l-effetti indiretti tad-deprezzament tar-rata tal-kambju. Ir-rial Iranjan huwa parzjalment marbut mad-dollaru Amerikan (rata uffiċjali) u parzjalment innegozjat liberament fuq is-suq (legalment). Minn tmiem l-2017, il-munita Iranjana tilfet iktar minn terz tal-valur tagħha fil-konfront tad-dollaru Amerikan u ta’ muniti barranin oħrajn. Il-maġġorparti tal-analisti jaqblu mal-bank ċentrali Iranjan li d-deprezzament aċċellerat mhuwiex konsegwenza ta’ elementi fundamentali ekonomiċi dgħajfin (rata ta’ inflazzjoni stabbli, surplus fil-kont kurrenti, biżżejjed riżervi barranin). L-aċċess limitat għar-riżervi barranin barra l-pajjiż, flimkien mal-ħruġ sostanzjali ta’ kapital - uħud relatati ma’ sanzjonijiet preċedenti, oħrajn max-xiri ta’ assi barra mill-pajjiż minħabba tħassib ta’ sigurtà - żiedu l-vulnerabbiltà esterna. 
            
            
               Il-biżgħat dwar ir-ritorn tas-sanzjonijiet tal-Istati Uniti u n-nuqqas ta’ fiduċja fis-sistema bankarja tal-pajjiż affettwaw b’mod predominanti d-deprezzament monetarju. Bi tweġiba għat-tnaqqis gravi tal-munita f’April 2018, il-gvern impona restrizzjonijiet fuq il-pussess ta’ dollari Amerikani, ipprojbixxa n-negozjar kollu tal-kambju barra mill-bureaux ta’ kambju liċenzjati u ppermetta biss il-kambju bir-rata uffiċjali unifikata ġdida stabbilita għal 42 000 rial (minn 37 000). 
            
            
               Progress fir-riformi tas-settur finanzjarju
            
            
               Ir-riforma tas-settur bankarju tibqa’ waħda mill-iktar sfidi urġenti. Il-ħlas ta’ arretrati li wiret il-gvern, l-esponiment għal settur tal-proprjetà immobbli staġnat, istituzzjonijiet finanzjarji frammenttati u mhux ikkontrollati u mmaniġġar ħażin tar-riskji rriżultaw f’nuqqasijiet ta’ kapital u rati tal-imgħax għoljin fis-settur bankarju, li saru ostakli kbar għall-investiment privat. 
            
            
               Il-bank ċentrali jistima li l-prezz tar-rikapitalizzazzjoni meħtieġa, l-indirizzar ta’ self improduttiv u r-ristrutturar tas-settur (inkluż istituzzjonijiet ta’ kreditu li mhumiex banek) jammonta għal 30 % tal-PDG. Il-Pjan ta’ Riforma tas-Settur Finanzjarju imwettaq mill-bank ċentrali diġà qed iġib l-attivitajiet finanzjarji ta’ għadd ta’ organizzazzjonijiet klerikali influwenti taħt il-kontroll tal-bank ċentrali, allegatament bl-appoġġ tal-Kunsill tas-Sigurtà. L-abbozz tal-Liġi dwar il-Banek, li ilu fil-parlament mill-aħħar tal-2017, jistabbilixxi pjanijiet għal banek taħt pressjoni, jaġġorna r-regolament dwar il-bankjar, iwitti t-triq għall-banek Iranjani biex japplikaw rapportar finanzjarju internazzjonali u standards tal-immaniġġar tar-riskji u jtaffi l-kundizzjonijiet għat-twaqqif ta’ banek barranin fl-Iran. Dawn ir-riformi jimxu id f’idi mar-riformi proposti fl-Abbozz ta’ Liġi dwar il-Bank Ċentrali, li għadu wkoll fil-Parlament, li se jsaħħaħ is-setgħat superviżorji u l-indipendenza tal-bank ċentrali u jiffoka mill-ġdid il-mandat ġuridiku tiegħu biex iżomm l-inflazzjoni baxxa. Iż-żewġ abbozzi se jtejbu t-trasparenza tar-rapportar tal-banek kummerċjali u s-superviżjoni tagħhom, li huma meħtieġa wkoll biex jitjieb ir-reġim kontra l-ħasil tal-flus u l-finanzjament tat-terroriżmu (anti-money laundering / counter-terrorism financing, AML/CTF).
            
            
               B'mod iktar ġenerali, fir-rigward tal-ġlieda kontra l-ħasil tal-flus u l-isforzi tal-ġlieda kontra l-finanzjament tat-terroriżmu, it-Task Force ta' Azzjoni Finanzjarja (FATF - Financial Action Task Force) ftehmet mal-Iran dwar Pjan ta’ Azzjoni li l-Iran għadu fil-proċess li jimplimenta. Wara l-qbil tal-Iran li jimplimenta l-Pjan ta’ Azzjoni, il-FATF issospendiet is-sejħa għal kontromiżuri—li kienu fis-seħħ preċedentement—sa Ġunju 2018. Attwalment, il-Parlament (Majlis) Iranjan qed jagħmel rieżami ta’ biċċiet ta’ leġiżlazzjoni ewlenin dwar AML/CTF li huma meħtieġa mill-Pjan ta’ Azzjoni. Il-progress dwar dan u dwar l-aspetti kollha tal-Pjan ta’ Azzjoni se jkun ikkunsidrat fil-laqgħa tal-FATF li jmiss f’Ġunju 2018. L-Iran huwa wkoll inkluż fil-lista ta’ pajjiżi terzi f’riskju għoli fir-rigward ta’ AML/CFT adottata mill-Kummissjoni Ewropea fl-14 ta’ Lulju 2016, li ġeneralment issegwi l-gwida tal-FATF
                  1
               . 
            
            
               Progress f’riformi strutturali 
            
            
               Il-qafas ta’ politika ekonomika attwali huwa determinat fid-dokument “Viżjoni 2020”, adottat fl-2012. Dan jippjana t-trasformazzjoni tal-Iran minn ekonomija ddominata mill-istat (u kkontrollata parzjalment mill-istat) għal ekonomija bbażata iktar fuq is-suq billi jtejjeb l-ambjent tan-negozju u l-kompetittività, jimmodernizza s-settur finanzjuarju u jattira l-investiment dirett barrani. 
            
            
               Il-Parlament Iranjan approva s-sitt pjan ta’ żvilupp ta' ħames snin (li jibda minn Marzu 2016 sa Marzu 2021) fejn bħala miri ekonomiċi jistabbilixxi medja ta’ 8 % ta’ tkabbir ekonomiku, inaqqas ir-rata tal-qgħad għal 7 %, iżomm ir-rata ta’ inflazzjoni taħt l-10 %, inaqqas is-sehem ta’ dħul miż-żejt fil-baġit tal-gvern minn 31,5 % għal 22 % u r-riforma tal-pensjonijiet. B’mod ġenerali, il-pjan jistabbilixxi l-perkors lejn il-konsolidament u s-sostenibbiltà fiskali u jikkonferma r-rieda għal riorjentazzjoni ekonomika lejn settur privat iktar b’saħħtu b’involviment limitat tal-istat. 
            
         
         
            
               Il-privatizzazzjoni tal-intrapriżi tal-istat kellha prijorità għolja fuq l-aġenda politika minn meta emenda kostituzzjonali tal-2006 ippermettiet il-bejgħ tal-maġġorparti tal-kumpaniji tal-istat, minbarra dawk f’setturi strateġiċi bħall-enerġija upstream, l-avjazzjoni u t-trasport marittimu. In-nuqqas ta’ kapital tas-settur privat, il-politika li tagħti l-ishma lill-ħaddiema, lill-kooperattivi u lill-foqra (“ishma tal-ġustizzja”) u l-influwenza ta’ interessi personali b’rabiet mal-istat xekklu l-programm ta’ privatizzazzjoni mniedi wara l-2005/06. 
            
            
               Minħabba dawn il-fatturi kollha, il-privatizzazzjoni kellha t-tendenza tittrasferixxi l-ishma f’korpi tal-istat lejn istituzzjonijiet kważi statali, inklużi fondi ta’pensjonijiet, fondazzjonijiet u kumpaniji reliġjużi li huma proprjetà tal-Korp tal-Gwardjani tar-Rivoluzzjoni Iżlamika (Iranian Revolutionary Guards Corps, IRGC) — sitwazzjoni li timmina sħubiji futuri ma’ ditti barranin, meta jiġi kkunsidrat li kumpaniji proprjetà tal-IRGC jibqgħu imniżżla fuq il-lista s-sewda.
            
            
               Minkejja popolazzjoni kbira u b’edukazzjoni tajba fl-età tax-xogħol, ir-riżultati tas-suq tax-xogħol huma dgħajfa. Il-parteċipazzjoni tal-forza tax-xogħol hija baxxa skont standards internazzjonali (40 %) u l-qgħad kien ta’ madwar 11 % matul l-aħħar 30 sena. Il-parteċipazzjoni tan-nisa fil-forza tax-xogħol hija baxxa ħafna (17 %), filwaqt li r-rata tal-qgħad għan-nisa tista’ taqbeż l-20 %. 
            
            
               Minħabba l-proporzjon ta’ żgħażagħ fil-popolazzjoni li qed jiżdied b’mod rapidu, ir-rata għolja ta’ qgħad fost iż-żgħażagħ (30 %) hija sfida ewlenija. L-ostakli strutturali għall-iżvilupp tas-settur privat jikkawżaw rati ta’ ħolqien tax-xogħol baxxi u jipprevjenu l-assorbiment ta’ min jidħol ġdid. Regolamenti stretti dwar it-tkeċċija, u relazzjoni dgħajfa bejn il-produttività u s-salarji, u spariġġ fil-ħiliet ifixklu l-funzjonament tas-suq tax-xogħol fuq in-naħa tal-provvista.  
            
            
               B’mod ġenerali, l-ekonomija Iranjana għandha potenzjal kbir, u l-istituzzjonijiet ekonomiċi qed jifformulaw intenzjonijiet ta’ riforma inkoraġġanti, li fl-istess ħin jaffaċċaw ostakli sostanzjali marbuta ma’ ekonomija politika nieqsa mit-trasparenza. Sabiex jisfrutta bis-sħiħ l-opportunitajiet ppreżentati mill-PAKK, il-Gvern Iranjan jeħtieġ jipproċedi bir-riforma u r-ristrutturar tas-settur bankarju u finanzjarju, it-trasformazzjoni tas-settur pubbliku inklużi intrapriżi tal-istat u semipubbliċi u l-aġġustament tas-sistema ta’ protezzjoni soċjali b’mod fiskalment sostenibbli. 
            
            
               L-aħħar pjan ta’ żvilupp fuq ħames snin mhux biss jistabbilixxi l-perkors lejn is-sostenibbiltà fiskali, iżda jikkonferma wkoll ir-rieda għal riorjentazzjoni ekonomika lejn settur privat iktar b’saħħtu b’involviment limitat tal-istat. Fl-istess waqt, forzi politiċi mhux governattivi fl-Iran jidhru li huma influwenti biżżejjed biex iżommu partijiet tal-ekonomija barra mill-kontroll tal-gvern u qed jostakolaw ir-riformi tal-gvern, kif ukoll l-iżvilupp ta’ settur ġenwinament privat u jgħawġu l-kompetizzjoni fl-ekonomija. 
            
            
               It-tnaqqis fl-influwenza tal-entitajiet semi-pubbliċi (il-Gwardji Rivoluzzjonarji, organizzazzjonijiet finanzjarji klerikali bla liċenzja) fl-ekonomija se jkunu kruċjali biex iżidu l-effiċjenza, it-trasparenza u l-parteċipazzjoni ta’ investituri privati. L-impenn tal-gvern li jirriforma r-rwol tal-istat u li jnaqqas l-iskala u l-influwenza tas-settur kważi pubbliku jidher li huwa ġenwin, meta wieħed jikkunsidra li jista’ jikseb l-għanijiet ta’ politika ewlenin tiegħu ta’ stabbiltà makroekonomika, tkabbir ekonomiku u tnaqqis tal-qgħad biss permezz ta’ settur privat iktar b’saħħtu. 
            
            
               Għall-ekonomija tal-UE, il-ftuħ u t-trasformazzjoni possibbli tal-ekonomija Iranjana joffru opportunitajiet sinifikanti għall-investiment u l-esportazzjonijiet, iżda wkoll għall-appoġġ tal-istabbiltà soċjoekonomika fir-reġjun. Meta jitqiesu l-impenji meħuda fil-PAKK u l-potenzjal importanti tar-relazzjonijiet ekonomiċi mal-Iran, il-BEI jista’ jappoġġa r-riorjentazzjoni ekonomika tal-pajjiż lejn it-tisħiħ tas-settur privat, li l-awtoritajiet Iranjani kkommettaw ruħhom għaliha pereżempju billi tejbu l-aċċess għal finanzjament għal intrapriżi żgħar u medji. Huwa jista' jiffaċilita li jiġu attirati t-teknoloġija moderna u miżuri speċifiċi fis-servizzi u l-agrikoltura, li jista’ jkollhom rwol importanti fit-tisħiħ tal-produttività u tal-introjtu. Appoġġ ta’ dan it-tip jista’ jikkontribwixxi biex irawwem tkabbir ekonomiku sostenibbli u jnaqqas il-qgħad fost iż-żgħażagħ permezz ta’ modernizzazzjoni tal-infrastruttura produttiva u l-iżvilupp tas-settur privat. Il-BEI jista’ jikkunsidra wkoll li jappoġġa d-ditti li jagħmlu negozju mas-suq Iranjan.
            
            
               Aspetti ambjentali
            
            
               Sfidi ambjentali tal-Iran
            
            
               Il-politiki domestiċi li segwa l-Iran matul is-snin li għaddew kellhom riperkussjonijiet ambjentali serji. Is-sanzjonijiet żiedu d-domanda għal infrastrutturi tal-ilma estiżi u tas-sigurtà fil-provvista tal-ikel u l-enerġija. Illum l-isfidi ambjentali ewlenin tal-Iran huma: l-iskarsezza tal-ilma, id-degradazzjoni tal-art (ikkawżata minn deżertifikazzjoni u deforestazzjoni), l-enerġija (emissjonijiet ta’ CO2 huma fost l-ogħla fid-dinja), it-tniġġis tal-arja, l-immaniġġar tal-iskart u ż-żieda fit-telfien tal-bijodiversità. 
            
            
               Il-provvisti tal-ilma ħelu tal-Iran jinsabu taħt pressjoni qawwija – 90 % tal-pajjiż huwa aridu jew semi-aridu, u huwa stmat li żewġ terzi tax-xita tevapora qabel tkun tista’ timla’ x-xmajjar. Is-sitwazzjoni tinsab aggravata minn nixfiet frekwenti u tibdil fil-klima. Il-kriżi tal-ilma hija tali li iktar minn 6 000 muniċipalità jirċievu l-ilma tax-xorb tagħhom minn tankers.
            
            
               Fl-era ta’ wara r-Revoluzzjoni tal-1979, ir-Repubblika Iżlamika ħarġet permessi biex tippermetti li jitħaffru eluf ta’ bjar fl-Iran kollu biex tiġi promossa l-agrikoltura.  L-esperti jaraw li dan u l-għażla popolari tad-digi matul amministrazzjonijiet preċedenti kienu waħda mir-raġunijiet prinċipali għat-tnaqqis fir-riżorsi tal-ilma.  Matul dawn l-aħħar tletin sena, l-Iran bena 600 diga– medja ta’ 20 fis-sena. Ma hemm l-ebda pjan speċifiku biex jirrimedja din il-kriżi tal-ilma.
            
            
               L-Għadira ta’ Urmia tirrappreżenta sfida transfruntiera ewlenija. L-Għadira ta’ Urmia tinsab qrib il-fruntiera Torka. L-Għadira ġiet iddikjarata bħala Art Mistagħdra ta’ Importanza Internazzjonali mill-Konvenzjoni ta’ Ramsar fl-1971 u nnominata bħala Riżerva Bijosferika tal-UNESCO fl-1976. Il-baċir tal-iskular huwa importanti għall-agrikoltura fir-reġjun. L-għadira nnifisha hija l-ħabitat għal speċi ta’ gamblu uniku tal-ilma mielaħ magħrufa bħala Artemia urmiana, speċi reżistenti li tista’ tittollera livelli ta’ salinità għolja. L-għadira ssostni wkoll diversi speċijiet ta’ rettili, amfibji u mammiferi u tipprovdi ħabitat staġonali importanti għal diversi speċijiet ta’ għasafar migratorji. 
            
            
               L-Għadira ta’ Urmia, li darba kienet is-sitt l-akbar għadira tal-ilma mielaħ fid-dinja (id-doppju tad-daqs tal-Lussemburgu) ilha tonqos għal 30 sena. Hija naqset b’madwar 90 % matul l-aħħar deċennju, filwaqt li ġie espost deżert ta’ melħ li jiġġenera trab perikoluż. Il-President Hassan Rouhani wiegħed USD 5 biljun matul id-deċennju li ġej biex Urmia terġa’ tingħata l-ħajja. L-Iran qed jippjana li jippompja ilma mill-Armenja u mill-Georgia. L-ilma se jinġieb mill-Għadira Sevan tal-Armenja u x-Xmara Kura tal-Georgia permezz ta’ tliet stazzjonijiet tal-ippumpjar fl-Iran.
            
            
               Filwaqt li l-Artikolu 50 tal-Kostituzzjoni jistipula li “r-Repubblika Iżlamika tqis bħala dmir pubbliku s-salvagwardjar tal-ambjent li fih il-ġenerazzjoni attwali u dawk futuri għandhom id-dritt għal eżistenza sodisfaċenti fis-soċjetà.  L-attivitajiet ekonomiċi u attivitajiet oħrajn li jkunu involvu t-tniġġis tal-ambjent jew jikkawżaw ħsara irreparabbli lil din huma pprojbiti” u li teżisti xi leġiżlazzjoni ambjentali, m’hemm l-ebda pjan jew strateġija nazzjonali ġenerali għall-ambjent. L-implimentazzjoni ta’ din il-leġiżlazzjoni ambjentali kienet ta’ sfida. It-tisħiħ fil-kapaċità u r-riżorsi biex jissorveljaw l-implimentazzjoni, titjieb il-konsultazzjoni interdipartimentali u jiżdiedu l-multi jistgħu jgħinu biex titjieb l-implimentazzjoni.  
            
            
               Kooperazzjoni UE-Iran dwar l-ambjent u l-ilma
            
            
               L-Iran indika l-ambjent bħala qasam ta’ prijorità għall-kooperazzjoni mal-UE. F’April 2016, iż-żewġ naħat ħarġu Dikjarazzjoni Konġunta waqt laqgħa bejn ir-Rappreżentant Għoli tal-UE / Viċi President tal-Kummissjoni Federica Mogherini flimkien mal-Kummissarju għall-Ambjent, l-Affarijiet Marittimi u s-Sajd Karmenu Vella u l-Viċi President tal-Iran u l-Kap tad-Dipartiment tal-Ambjent Masoumeh Ebtekar f’Teheran. F’Diċembru 2016, il-Viċi President Ebtekar u l-Kummissarju Vella ffirmaw arranġamenti amministrattivi dwar qafas ta’ kooperazzjoni dwar kwistjonijiet ambjentali.
            
            
               Sar qbil dwar tliet oqsma tematiċi ta’ ħidma:
            
            
               ·L-ekonomija ċirkolari u l-immaniġġar tal-iskart,
            
         
         
            
               ·L-emissjonijiet industrijali u l-kwalità tal-arja, 
            
            
               ·L-immaniġġar tal-ilma, inkluż l-ambjent marittimu.
            
            
               Wara l-iffirmar, il-kooperazzjoni kompliet fil-livell tekniku. Il-laqgħat tekniċi bil-parteċipazzjoni tal-UE u l-esperti Iranjani seħħew f’Novembru 2017 f’Tehran. Il-laqgħat ġew organizzati mad-Dipartiment Iranjan tal-Ambjent u f’kooperazzjoni mill-qrib mal-ministeri relatati. 
            
            
               Wara l-laqgħat ta’ Novembru 2017, inkitbet riċerka preliminari għal kooperazzjoni futura bil-għan li tipproduċi pjan direzzjonali għal kooperazzjoni. Din tirrikjedi diskussjoni ulterjuri mal-kontropartijiet Iranjani.
            
            
               Il-qafas għal kooperazzjoni dwar l-ambjent huwa appoġġat minn proposta għal Strument ta’ Sħubija (Faċilità ta’ Appoġġ għall-Politiki, PSF). 
            
            
               F’April 2017, il-Kunsill awtorizza lill-Kummissjoni biex tinnegozja Memorandum ta’ Qbil bejn l-UE u l-Iran dwar il-kooperazzjoni fir-rigward tat-tibdil fil-klima.
            
            
               Il-BEI jista’ jikkunsidra wkoll li jkollu rwol fl-indirizzar tal-isfidi ambjentali permezz ta’ investimenti f’oqsma bħall-enerġija rinnovabbli, l-effiċjenza enerġetika u l-mitigazzjoni u l-adatattament tat-tibdil fil-klima, filwaqt li jipprovdi l-finanzi meħtieġa, kif ukoll appoġġ tekniku kruċjali u l-għarfien meħtieġa biex jiġu indirizzati l-isfidi u l-ambizzjonijiet deskritti hawn fuq.
            
            
            
               3.
                     KONSULTAZZJONI QABEL L-ADOZZJONI TAL-ATT
            
            
               Il-Kummissjoni kkonsultat esperti mill-Istati Membri waqt laqgħa li saret fis-28 ta’ Mejju 2018 li ssejħet f’konformità mal-Ftehim Interistituzzjonali tat-13 ta’ April 2016 dwar it-Tfassil Aħjar tal-Liġijiet u l-proċedura li jiddeskrivi rigward it-tħejjija ta’ atti delegati
                  2
               . Il-Parlament Ewropew u l-Kunsill bagħtu wkoll esperti kif kien previst f’dan il-ftehim. Il-BEI attenda wkoll.
            
            
               Waqt il-konsultazzjoni tal-esperti tal-Istati Membri, ġie mfakkar li l-Bank Ewropew ta’ Investiment se jkompli japplika politiki u proċessi xierqa li jipproteġu l-integrità tiegħu, kif ukoll il-kunfidenza fil-Bank.
            
            
               4.ELEMENTI ĠURIDIĊI TAL-ATT DELEGAT
            
            
               Id-deċiżjoni delegata attwali tal-Kummissjoni għandha l-għan li temenda l-Anness III tad-Deċiżjoni 466/2014/UE billi żżid l-Iran mal-lista ta’ pajjiżi eliġibbli għal operazzjonijiet ta’ finanzjament tal-BEI koperti bil-garanzija tal-UE.
            
            
               DEĊIŻJONI DELEGATA TAL-KUMMISSJONI (UE) .../...
            
            
               ta’ 6.6.2018
            
            
               li temenda l-Anness III tad-Deċiżjoni Nru 466/2014/UE tal-Parlament Ewropew u tal-Kunsill li tagħti garanzija tal-UE lill-Bank Ewropew tal-Investiment kontra telf minn operazzjonijiet ta’ finanzjament li jappoġġaw proġetti ta’ investiment barra mill-Unjoni Ewropea, fir-rigward tal-Iran
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat id-Deċiżjoni Nru 466/2014/UE tal-Parlament Ewropew u tal-Kunsill tas-16 ta' April 2014 li tagħti garanzija tal-UE lill-Bank Ewropew tal-Investiment kontra telf minn operazzjonijiet ta' finanzjament li jappoġġaw proġetti ta' investiment barra mill-Unjoni Ewropea
                  3
               , u b'mod partikolari l-Artikolu 4(2) tagħha,
            
            
               Billi:
            
         
         
            
               (1)Sar progress notevoli fis-sitwazzjoni ekonomika, soċjali, ambjentali u politika fl-Iran mill-adozzjoni tad-Deċiżjoni Nru 466/2014/UE.
            
            
               (2)F’Novembru 2016, il-Kunsill laqa’ l-prospett li jestendi l-Mandat ta’ Self Estern tal-Bank Ewropew tal-Investiment għall-Iran.
            
            
               (3)Id-Deċiżjoni (UE) 2018/412 tal-Parlament Ewropew u tal-Kunsill tal-14 ta’ Marzu 2018 li temenda d-Deċiżjoni Nru 466/2014/EU
                  4
                żiedet lill-Iran mal-lista ta’ reġjuni u pajjiżi potenzjalment eliġibbli fl-Anness II ta’ dik id-Deċiżjoni.
            
            
               (4)Passi konkreti meħudin mill-Iran li jirrispettaw il-libertajiet fundamentali universali, l-istat tad-dritt u d-drittijiet tal-bniedem se jibqgħu ċentrali għat-tfassil futur tal-politika tal-UE lejn l-Iran.
            
            
               (5)Il-Bank ta’ Investiment Ewropew jenħtieġ li jkompli japplika politiki u proċessi xierqa biex jipproteġi l-integrità tiegħu, kif ukoll il-fiduċja fil-Bank.
            
            
               (6)Għalhekk, il-Kummissjoni, bl-involviment tas-Servizz Ewropew għall-Azzjoni Esterna, vvalutat li s-sitwazzjoni ekonomika, soċjali, ambjentali u politika globali teħtieġ iż-żieda tal-Iran mal-Anness III tad-Deċiżjoni Nru 466/2014/UE, li tinkludi l-lista ta' reġjuni u pajjiżi eliġibbli għal finanzjament mill-BEI taħt il-garanzija tal-Unjoni.
            
            
               (7)Id-Deċiżjoni Nru 466/2014/UE jenħtieġ li tiġi emendata skont dan,
            
            
               ADOTTAT DIN ID-DEĊIŻJONI 
            
            
               Artikolu 1
            
            
               Fil-punt C(2) tal-Anness III tad-Deċiżjoni Nru 466/2014/UE, il-kliem:
            
            
               “Il-Bangladexx, il-Butan, il-Kambodja, iċ-Ċina, l-Indja, l-Indoneżja, l-Iraq, il-Laos, il-Malasja, il-Maldive, il-Mongolja, il-Mjanmar/Burma, in-Nepal, il-Pakistan, il-Filippini, is-Sri Lanka, it-Tajlandja, il-Vjetnam, il-Jemen”
            
            
               huma sostitwiti bil-kliem:
            
            
               “Il-Bangladesh, il-Bhutan, il-Kambodja, iċ-Ċina, l-Indja, l-Indoneżja, l-Iran, l-Iraq, il-Laos, il-Malasja, il-Maldivi, il-Mongolja, il-Myanmar/Burma, in-Nepal, il-Pakistan, il-Filippini, is-Sri Lanka, it-Tajlandja, il-Vjetnam, il-Jemen”.
            
            
               Artikolu 2
            
            
               Din id-Deċiżjoni għandha tidħol fis-seħħ fil-jum tal-pubblikazzjoni tagħha f' Il-Ġurnal Uffiċjali tal-Unjoni Ewropea.
            
            
               Magħmul fi Brussell, 6.6.2018
            
            
               
                     Għall-Kummissjoni
                        
               
               
                     Il-President
                     Jean-Claude JUNCKER
               
            
         
         
            
                  
                     (1)
                  
                        Ir-Regolament Delegat tal-Kummissjoni (UE) 2016/1675 li jissupplimenta d-Direttiva (UE) 2015/849 tal-Parlament Ewropew u tal-Kunsill billi jidentifika pajjiżi terzi b'riskju kbir b'nuqqasijiet strateġiċi.
               
               
                  
                     (2)
                  
                        ĠU L 123, 12.5.2016, p. 1-14.
               
               
                  
                     (3)
                  
                        ĠU L 135, 8.5.2014, p. 1-20. 
               
               
                  
                     (4)
                  
                        ĠU L 76, 19.3.2018, p. 30–43